CELEX: 62009CN0089
Language: lv
Date: 2009-03-02 00:00:00
Title: Lieta C-89/09: Prasība, kas celta 2009. gada 2. martā — Eiropas Kopienu Komisija/Francijas Republika

16.5.2009   
            
            
               LV
            
            
               Eiropas Savienības Oficiālais Vēstnesis
            
            
               C 113/23
            
         Prasība, kas celta 2009. gada 2. martā — Eiropas Kopienu Komisija/Francijas Republika
   (Lieta C-89/09)
   2009/C 113/45
   Tiesvedības valoda — franču
   
      Lietas dalībnieki
   
   
      Prasītāja: Eiropas Kopienu Komisija (pārstāvji — G. Rozet un E. Traversa)
   
      Atbildētāja: Francijas Republika
   
      Prasītājas prasījumi:
   
   
               —
            
            
               atzīt, ka, ierobežojot personām, kas nav biologi, sabiedrības Société d’Exercice Libéral à Responsabilité Limitée (SELARL), kas vada biomedicīnisku analīžu laboratorijas, kapitāldaļu iegūšanu līdz vienai ceturtdaļai un līdz ar to balsstiesības, un aizliedzot piedalīties vairāk kā divu sabiedrību kapitālā, kas ir izveidotas, lai kopīgi vadītu vienu vai vairākas biomedicīnisku analīžu laboratorijas, Francijas Republika nav izpildījusi EKL 43. pantā paredzētos pienākumus;
            
         
               —
            
            
               piespriest Francijas Republikai atlīdzināt tiesāšanās izdevumus.
            
         
      Pamati un galvenie argumenti
   
   Komisija savas prasības pamatojumam izvirza divus iebildumus, kas ir saistīti ar EKL 43. panta pārkāpumu.
   Pirmajā pamatā prasītāja norāda, ka, ierobežojot līdzīpašniekiem, kas nav nozares speciālisti, dalību pamatkapitālā līdz augstākais 25 % sabiedrībā Sociétés d’Exercice Libéral à Responsabilité Limité, kas vada biomedicīnisku analīžu laboratorijas, valsts tiesību aktos tiek nepamatoti ierobežotas Līgumā garantētās tiesības veikt uzņēmējdarbību. Sabiedrības veselības aizsardzības mērķi, ko atbildētāja piemin kā attaisnojumu, ir iespējams sasniegt ar mazāk ierobežojošiem pasākumiem nekā šajā lietā. Šajā sakarā Komisija apgalvo, ka, lai gan var šķist pamatoti prasīt, lai biomedicīniskas analīzes veiktu kompetents personāls, kam ir atbilstoša profesionālā izglītība, tomēr šādu kvalifikāciju prasība attiecībā uz īpašumdaļu iegūšanu vai tiesībām vadīt biomedicīniskas laboratorijas šķiet nesamērīga ar sasniedzamo mērķi.
   Otrajā pamatā Komisija kritizē to, ka nespeciālistiem ir noteikts vispārējs aizliegums iegūt kapitāldaļas vairāk kā divās sabiedrībās, kas ir izveidotas, lai kopīgi vadītu vienu vai vairākas biomedicīnisku analīžu laboratorijas. Atbildētājas postulētais mērķis saglabāt nozares speciālistu lemtspēju un finansiālo neatkarību, kā arī nepieciešamību nodrošināt laboratoriju vienlīdzīgu sadalījumu visā valsts teritorijā nepamato ierobežojošos valsts pasākumus.